Document ID: 31995R1008

KOMMISSIONENS FORORDNING (EF) Nr. 1008/95 af 4. maj 1995 om ændring af forordning (EF) nr. 601/94 til Rådets forordning (EF) nr. 165/94 for så vidt angår Fællesskabets medfinansiering af kontrol af markarealer ved telemåling
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 165/94 af 24. januar 1994 om Fællesskabet medfinansiering af kontrol ved telemåling og om ændring af forordning (EØF) nr. 3508/92 om et integreret system for forvaltning og kontrol af visse EF-støtteordninger (1), ændret ved forordning (EF) nr. 3235/94 (2), særlig artikel 1, stk. 2, og artikel 4,
under henvisning til de begrundede anmodninger, som medlemsstaterne har indgivet for 1994, og
ud fra følgende betragtninger:
I henhold til artikel 4, stk. 3, og artikel 5, stk. 4, i Kommissionens forordning (EF) nr. 601/94 (3), kan der foretages en omfordeling af de uudnyttede midler efter regler, der skal fastlægges på et senere tidspunkt;
det forekommer rimeligt at omfordele de endnu disponible midler i forhold til de udgifter, som er støtteberettigede, men som overstiger det loft, der er fastsat for medlemsstaterne som følge af fordelingsnøglen; i henhold til artikel 1, stk. 2, i forordning (EF) nr. 165/94 skal denne omfordeling finde sted uden hensyntagen til fordelingsnøglen;
da regnskaberne for 1994 endnu ikke er afsluttet, vil det i betragtning af den særlige tilladelse, som Rådet har givet for 1994, være ønskeligt, at omfordelingen ikke begrænses til de medlemsstater, som i 1994 har finansieret over 50 % af udgifterne til arbejderne over egne midler;
de i nærværende forordning fastsatte foranstaltninger er i overensstemmelse med udtalelse fra EUGFL-Komitéen -
UDSTEDT FØLGENDE FORORDNING:
Artikel 1
I forordning (EF) nr. 601/94 foretages følgende ændringer:
1) Artikel 4, stk. 3, affattes således:
»3. Hvis det på basis af et overslag over de udgifter, der affødes af artikel 2 i forordning (EF) nr. 165/94, og afgørelserne om de ansøgninger om medfinansiering, der er omhandlet i stk. 1 i nærværende artikel, skulle vise sig, at ikke alle disponible bevillinger anvendes, kan Kommissionen omfordele de overskydende midler til de medlemsstater, der finansierer over 50 % af udgifterne til de af Kommissionen godkendte arbejder over egne midler. Hvis summen af de i ansøgningerne nævnte beløb overstiger de bevillinger, der er tilbage efter den første fordeling, omfordeles midlerne ved hjælp af en koefficient, som anvendes på den del af hver medlemsstats støtteberettigede udgifter, der overstiger det loft, der følges af fordelingsnøglen. Koefficienten fremkommer ved, at summen af den del af medlemsstaternes overslag, der overstiger både 50 % af de forventede udgifter til arbejderne og det for hver medlemsstat fastsatte loft, divideres med det samlede resterende disponible beløb. Koefficienten anvendes for hver medlemsstat på det overskydende beløb, der beregnes efter den ovenfor nævnte fremgangsmåde.«
2) Artikel 5, stk. 4, affattes således:
»4. Hvis det i betragtning af de udgifter, der affødes af artikel 2 i forordning (EF) nr. 165/94, og af anvendelsen af stk. 2 og 3 i nærværende artikel skulle vise sig, at ikke alle disponible bevillinger er blevet anvendt, foretager Kommissionen en omfordeling af de overskydende midler til de medlemsstater, der har indgivet en udgiftsafregning, som Kommissionen har godkendt. Hvis summen af de i ansøgningerne nævnte beløb overstiger de bevillinger, der er tilbage efter den første fordeling, omfordeles midlerne ved hjælp af en koefficient, som anvendes på den del af det i den korrekte afregning anførte beløb, som overstiger det loft, der følges af fordelingsnøglen. Koefficienten fremkommer ved, at summen af den del af medlemsstaternes udgifter, der overstiger både 50 % af udgifterne til arbejderne og det for hver medlemsstat fastsatte loft, divideres med det samlede resterende disponible beløb. Koefficienten anvendes for hver medlemsstat på det overskydende beløb, der beregnes efter den ovenfor nævnte fremgangsmåde.
Bestemmelsen om, at medlemsstaterne skal have finansieret over 50 % af udgifterne til arbejderne over egne midler, gælder ikke for udgifterne vedrørende 1994.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. maj 1995.

Labels: 2
19
5
10
6
12